ด่วนที่สุด 

ที่ นร 1012/ว 5                                                                       

สํานักงาน ก.พ.

ถนนพิษณุโลก กทม. 10300

27 กุมภาพันธ์ 2552

 

เรื่อง     การประเมินผลการปฏิบัติราชการและเลื่อนเงินเดือนข้าราชการพลเรือนสามัญตามบทเฉพาะกาลของพระราชบัญญัติระเบียบข้าราชการพลเรือน พ.ศ. 2551

เรียน    (เวียนกระทรวง กรม จังหวัด)

อ้างถึง   1. หนังสือสํานักเลขาธิการคณะรัฐมนตรี ด่วนที่สุด ที่ นร 0204/ว64 ลงวันที่ 12 เมษายน 2544

             2. หนังสือสํานักงาน ก.พ. ที่ นร 0708.1/ว5 ลงวันที่ 2 สิงหาคม 2544

             3. หนังสือสํานักงาน ก.พ. ที่ นร 0708.1/ว13 ลงวันที่ 5 พฤศจิกายน 2544

             4.หนังสือสํานักงาน ก.พ.ที่ นร1009.5/986-1195 ลงวันที่ 10 กันยายน 2546

สิ่งที่ส่งมาด้วย    ตารางการเลื่อนเงินเดือนชั่วคราวสําหรับข้าราชการพลเรือนสามัญ


อื่นๆ -           ตามที่พระราชบัญญัติระเบียบข้าราชการพลเรือน พ.ศ. 2551 มาตรา 50 บัญญัติให้ข้าราชการพลเรือนสามัญได้รับเงินเดือนตามตําแหน่งในแต่ละประเภทตามที่กําหนดในบัญชีเงินเดือนขั้นต่ําขั้นสูงของข้าราชการพลเรือนสามัญท้ายพระราชบัญญัตินี้ และมาตรา 74 บัญญัติให้ผู้บังคับบัญชาพิจารณาเลื่อนเงินเดือนให้แก่ข้าราชการพลเรือนสามัญผู้ประพฤติตนอยู่ในจรรยาและระเบียบวินัยและปฏิบัติราชการอย่างมีประสิทธิภาพและเกิดผลสัมฤทธิ์สูงต่อภารกิจของรัฐ ตามควรแก่กรณีตามที่กําหนดไว้ในกฎ ก.พ. และมาตรา 76 บัญญัติให้ผู้บังคับบัญชามีหน้าที่ประเมินผลการปฏิบัติราชการของผู้ใต้บังคับบัญชาเพื่อใช้ประกอบการพิจารณาแต่งตั้ง และเลื่อนเงินเดือน ตามหลักเกณฑ์และวิธีการที่ ก.พ. กําหนด นั้น

          โดยที่ กฎ ก.พ. ว่าด้วยการเลื่อนเงินเดือนตามมาตรา 74 และหลักเกณฑ์และวิธีการประเมินผลการปฏิบัติราชการตามมาตรา 76 ดังกล่าว ยังอยู่ในระหว่างเร่งดําเนินการ ประกอบกับมาตรา 132 แห่งพระราชบัญญัติระเบียบข้าราชการพลเรือน พ.ศ. 2551 บัญญัติให้ในระหว่างที่ยังมิได้ตราพระราชกฤษฎีกา หรือออกกฎ ก.พ. ข้อบังคับ หรือระเบียบหรือกําหนดกรณีใดเพื่อปฏิบัติตามพระราชบัญญัตินี้ ให้นําพระราชกฤษฎีกา กฎ ก.พ. ข้อบังคับ หรือระเบียบหรือกรณีที่กําหนดไว้แล้วซึ่งใช้อยู่เดิมมาใช้บังคับเท่าที่ไม่ขัดหรือแย้งกับพระราชบัญญัตินี้

          ดังนั้น การประเมินผลการปฏิบัติราชการในปีงบประมาณ พ.ศ. 2552 ครั้งที่ 1 ระหว่างวันที่ 1 ตุลาคม 2551 ถึงวันที่ 31 มีนาคม 2552 และครั้งที่ 2 ระหว่างวันที่ 1 เมษายน 2552 ถึงวันที่ 30 กันยายน2552 จึงให้ใช้หลักเกณฑ์และวิธีการประเมินผลการปฏิบัติราชการของข้าราชการพลเรือนสามัญ ตามหนังสือที่อ้างถึง 2 และการพิจารณาเลื่อนเงินเดือนของข้าราชการพลเรือนสามัญในวันที่ 1 เมษายน 2552 และวันที่ 1 ตุลาคม 2552 ให้นํากฎ ก.พ. ว่าด้วยการเลื่อนขั้นเงินเดือน พ.ศ. 2544 มติคณะรัฐมนตรี วันที่ 3 เมษายน 2544 เรื่องการปรับปรุงประสิทธิภาพและประสิทธิผลของงานราชการและหนังสือสํานักงาน ก.พ.ที่ นร0708.1/ว13ลงวันที่ 5พฤศจิกายน2544เรื่องการเลื่อนขั้นเงินเดือนข้าราชการพลเรือนสามัญ ตามหนังสือที่อ้างถึง 1 และ 3 ซึ่งใช้อยู่เดิมมาใช้บังคับจนกว่า ก.พ. จะออก กฎ ก.พ. ว่าด้วยการเลื่อนเงินเดือนฉบับใหม่และหลักเกณฑ์และวิธีการประเมินผลการปฏิบัติราชการใหม่มาใช้บังคับ

          อย่างไรก็ดีเนื่องจากหลักเกณฑ์และวิธีการในกฎ ก.พ. ฉบับดังกล่าวไม่สอดคล้องกับกฎหมายว่าด้วยระเบียบข้าราชการพลเรือนฉบับใหม่ และเพื่อให้การพิจารณาเลื่อนเงินเดือนเป็นไปอย่างต่อเนื่อง สอดคล้องกับกฎหมายว่าด้วยระเบียบข้าราชการพลเรือนฉบับใหม่ อาศัยอํานาจตามความในมาตรา 132 วรรคสอง แห่งพระราชบัญญัติระเบียบข้าราชการพลเรือน พ.ศ. 2551 ก.พ. จึงมีมติกําหนดการดําเนินการเพื่อการพิจารณาเลื่อนเงินเดือน ดังนี้

          1. กําหนดตารางการเลื่อนเงินเดือนชั่วคราวสําหรับข้าราชการพลเรือนสามัญเพื่อใช้สําหรับการเลื่อนเงินเดือนวันที่ 1 เมษายน และ 1 ตุลาคม 2552 โดย “เงินเดือนฐาน” หมายถึง อัตราเงินเดือนที่ข้าราชการได้รับอยู่ก่อนวันที่ 1 เมษายน 2552 และ “เลื่อน 0.5 ขั้น” “เลื่อน 1 ขั้น” “เลื่อน 1.5 ขั้น” หมายถึง ขั้นเงินเดือนครึ่งขั้น หนึ่งขั้น หรือหนึ่งขั้นครึ่งแล้วแต่กรณี ตามที่กําหนดไว้ ในกฎ ก.พ. ว่าด้วยการเลื่อนขั้นเงินเดือน พ.ศ. 2544 

          กรณีข้าราชการผู้ใดได้รับเงินเดือนไม่ตรงกับเงินเดือนฐาน ให้ใช้เงินเดือนฐานใกล้เคียงที่ไม่ต่ํากว่าเงินเดือนที่ข้าราชการผู้นั้นได้รับ เป็นเงินเดือนฐานที่ใช้ในการพิจารณาเลื่อนเงินเดือน

          กรณีข้าราชการที่มีจํานวนเงินสําหรับการเลื่อนเงินเดือนตามผลการปฏิบัติราชการสูงกว่าเงินเดือนขั้นสูงสุดของประเภทตําแหน่ง สายงาน และระดับที่ตนดํารงอยู่ ให้ได้รับเงินเดือนขั้นสูงสุดของประเภทตําแหน่ง สายงาน และระดับที่ตนดํารงอยู่นั้น และได้รับส่วนต่างระหว่างจํานวนเงินสําหรับการเลื่อนเงินเดือนและเงินเดือนขั้นสูงสุด เป็นค่าตอบแทนตามระเบียบกระทรวงการคลังว่าด้วยการเบิกจ่ายค่าตอบแทนพิเศษของข้าราชการและลูกจ้างประจําผู้ได้รับเงินเดือนหรือค่าจ้างถึงขั้นสูงหรือใกล้ถึงขั้นสูงของอันดับหรือตําแหน่ง พ.ศ. 2550 และที่แก้ไขเพิ่มเติม

          สําหรับหลักเกณฑ์และวิธีการพิจารณาเลื่อนเงินเดือนอื่นๆ ให้เป็นไปตามที่กําหนดไว้ในกฎ ก.พ. ว่าด้วยการเลื่อนขั้นเงินเดือน พ.ศ. 2544

          2. ผู้ที่ได้รับเงินเดือนสูงกว่าเงินเดือนขั้นสูงของประเภทตําแหน่ง สายงาน และระดับที่กําหนดไว้ในกฎ ก.พ. ว่าด้วยการให้ข้าราชการพลเรือนสามัญได้รับเงินเดือน พ.ศ. 2551 ให้ได้รับการเลื่อนเงินเดือนเป็นการเฉพาะรายด้วย ได้แก่

                       2.1 ผู้ดํารงตําแหน่งประเภททั่วไประดับอาวุโสในสายงานที่กําหนดให้ได้รับเงินเดือนไม่เกิน 36,020 บาท

                       2.2 ผู้ดํารงตําแหน่งประเภทวิชาการระดับทรงคุณวุฒิ ในสายงานที่กําหนดให้ได้รับเงินเดือนไม่เกิน 64,340 บาท

          3. การเลื่อนเงินเดือนครึ่งปีแรกในวันที่ 1 เมษายน 2552 กําหนดกลุ่มข้าราชการที่ได้รับการจัดสรรโควตาจํานวนผู้มีสิทธิได้เลื่อนเงินเดือน 1 ขั้น ไม่เกินร้อยละ 15 ของจํานวนข้าราชการ ณ วันที่ 1 มีนาคม 2552 เป็น 2 กลุ่ม ได้แก่ 

             กลุ่มที่ 1 ตําแหน่งระดับ 1 ถึงระดับ 8 เดิมได้แก่ ตําแหน่งประเภททั่วไป ระดับปฏิบัติงาน ระดับชํานาญงาน และระดับอาวุโส ตําแหน่งประเภทวิชาการ ระดับปฏิบัติการ ระดับชํานาญการ และระดับชํานาญการพิเศษ และตําแหน่งประเภทอํานวยการ ระดับต้น

             กลุ่มที่ 2 ตําแหน่งตั้งแต่ระดับ 9 เดิมขึ้นไป ได้แก่ ตําแหน่งประเภททั่วไป ระดับทักษะพิเศษ ตําแหน่งประเภทวิชาการ ระดับเชี่ยวชาญ และระดับทรงคุณวุฒิ ตําแหน่งประเภทอํานวยการ ระดับสูง และตําแหน่งประเภทบริหาร ระดับต้น และระดับสูง

          4. การเลื่อนเงินเดือนครึ่งปีหลังในวันที่ 1 ตุลาคม 2552 ให้เลื่อนได้ในวงเงินไม่เกินร้อยละ 6 ของเงินเดือนข้าราชการ ณ วันที่ 1 กันยายน 2552 โดยให้นําวงเงินที่ได้ใช้เลื่อนเงินเดือนไปแล้วเมื่อวันที่ 1 เมษายน 2552 มาหักออกก่อน ทั้งนี้ จํานวนข้าราชการพลเรือนสามัญที่ได้รับการเลื่อนเงินเดือน 2 ขั้นรวมทั้งปีต้องไม่เกินร้อยละ 15 ของจํานวนข้าราชการ

          5. การสั่งเลื่อนเงินเดือนข้าราชการให้ผู้มีอํานาจสั่งบรรจุและแต่งตั้งตามมาตรา 57 แห่งพระราชบัญญัติระเบียบข้าราชการพลเรือน พ.ศ. 2551 เป็นผู้บังคับบัญชาผู้มีอํานาจสั่งเลื่อนเงินเดือน โดยให้ผู้ว่าราชการจังหวัดเป็นผู้มีอํานาจสั่งเลื่อนเงินเดือนข้าราชการในราชการบริหารส่วนภูมิภาค ตําแหน่งประเภททั่วไประดับปฏิบัติงาน ระดับชํานาญงาน และระดับอาวุโสตําแหน่งประเภทวิชาการ ระดับปฏิบัติการ ระดับชํานาญการ และระดับชํานาญการพิเศษ

          6. สําหรับการมอบอํานาจด้านการบริหารงานบุคคลให้ผู้ว่าราชการจังหวัดให้ดําเนินการตามมติคณะรัฐมนตรีเมื่อวันที่ 22 กรกฎาคม 2546 และแนวทางปฏิบัติเกี่ยวกับการมอบอํานาจด้านการบริหารงานบุคคลให้ผู้ว่าราชการจังหวัด ตามหนังสือที่อ้างถึง 4 เฉพาะกรณีการประเมินผลการปฏิบัติราชการและการเลื่อนขั้นเงินเดือน ยกเว้นการออกคําสั่งเลื่อนเงินเดือน ตําแหน่งประเภทวิชาการ ระดับชํานาญการพิเศษ ให้เป็นไปตามข้อ 5

          จึงเรียนมาเพื่อโปรดทราบและถือปฏิบัติต่อไป ทั้งนี้ได้แจ้งให้กรมและจังหวัดทราบด้วยแล้ว


ผู้มีอํานาจลงนาม - ขอแสดงความนับถือ

 

(นายปรีชา วัชราภัย)

เลขาธิการ ก.พ.


อื่นๆ - สํานักวิจัยและพัฒนาระบบงานบุคคล

โทร. 0 2547 1834 0 2547 1831

โทรสาร 0 2547 1868